Noordwes se planne ná Clover sy aanleg sluitLichtenburg. Argieffoto: ANA TJ Mokgoro, die premier van Noordwes, het gesê hy het met die voorsitter van Melk Suid-Afrika vergader ná Clover aangedui het hy is van voornemens om sy Lichtenburg-aanleg te sluit. Clover het gesê sy bedrywighede word ontwrig deur onbetroubare kragvoorsiening en waterverskaffing en swak padinfrastruktuur wat hul bedryfskoste verhoog het. Die aanleg – bekend as die grootste kaasfabriek in Suid-Afrika – gaan nou na Queensburgh in Durban verskuif. Minstens 330 mense gaan glo egter weens dié skuif hul werk kwyt wees. Mokgoro het gesê as deel van die plaaslike regering se pogings om in te gryp in die Ditsobotla- plaaslike munisipaliteit (Lichtenburg), het hy Melk SA genader. Die LUR vir samewerkende regering, tradisionele sake en menslike nedersettings Mmoloki Cwaile en senior beamptes van die kantoor van die premier, en departemente landbou, openbare werke en die Noordwes Ontwikkelingskorporasie het Mokgoro vergesel. “Die provinsiale regering het verskeie opsies voorgehou wat tans ondersoek word as deel van die ingrypingspoging,” het Brian Setswambung, woordvoerder vir die premier se kantoor, gesê. “Dit sluit in dat Clover in die munisipaliteit moet aanbly en sy verplasing na Durban vertraag word, en om ŉ vennootskap aan te gaan wat sal beteken dat kaas steeds in Lichtenburg vervaardig kan word.” Bonile Jack, voorsitter van Melk SA, het die provinsiale regering se pogings ondersteun. “Hy het voorgestel dat die regering ŉ bedryfstaakspan moet aanstel wat sakemanne en die provinsiale regering insluit. Hy het ook die regering se poging ondersteun om met Clover in verbinding te tree om hul belegging in Ditsobotla te behou.” Mokgoro het LUR Cwaile opdrag gegee om ŉ vergadering te belê met die sakegemeenskap in die munisipaliteit om hul uitdagings te bespreek en pogings om by die munisipaliteit in te gryp.